Medlemmerne af Hobro Borgervæbning var torsdag formiddag trukket i deres stiveste puds. Det var nemlig ikke en hvilken som helst dag. For torsdag formiddag bakkede Nationalmuseets lille lastbil  hen til borgervæbningens lokaler. Indeni den var der 30 gamle danske geværer, som Nationalmuseet havde med tilbage til Hobro Borgervæbning. - Det glæder os rigtig meget. For nu kan vi komme i gang med vores daglige gøremål, siger Knud Jørgensen, der er presseofficer hos Hobro Borgervæbning. For to år siden hentede Nationalmuseet de 30 geværer, som borgervæbningen havde haft lånt i 40 år. Geværerne kunne nemlig stadig skyde. - De var jo i bund og grund funktionsdygtige, og man må ikke have sådan nogle liggende, ellers skal de i skab, og man kan ikke gå rundt med dem. Men det kan man nu, fordi nu er de dét, der hedder varigt funktionsudygtiggjort, og de kommer aldrig til at skyde igen, siger museumsinspektør hos Nationalmuseet, Jørgen Walseth. Giver nyt liv Hobro har siden 1600-tallet haft borgervæbninger, som indgik i landets forsvar, men i dag er det et paradeværn, som optræder til byfester. De to år, hvor geværerne har været væk, har været en svær tid for borgervæbningen. - Vi har sunket lidt sammen, fordi vi har ikke kunnet gå ud at øve vores eksercits. Man går jo ikke rundt med et kosteskaft i hånden, så derfor har det bare været sådan, at man har mødtes og snakket lidt frem og tilbage og diskuteret, hvad der nu skulle ske. I militærsprog har kampmoralen været meget lav, siger Knud Jørgensen. Men nu er geværerne tilbage, og Hobro Borgervæbning kan igen gå gennem byen med oprejst pande. - Nu kan vi komme ud at præsentere os. Når det bliver godt vejr, forventer vi at komme på gaden igen, så vi glæder os virkelig til at komme ud at vise os frem, siger presseofficeren.

Referat:
Hobro Borgervæbning modtog torsdag 30 historiske våben.